ΓΡΑΠΤΗ ΕΡΩΤΗΣΗ P-3557/97 υποβολή: Josu Imaz San Miguel (PPE) προς την Επιτροπή (4 Νοεμβρίου 1997)

Θέμα: Ισπανική νομοθετική διάταξη για το κυνήγι

Η τροποποίηση της ισπανικής νομοθετικής διάταξης 4/89 για το κυνήγι που εγκρίθηκε τον περασμένο Μάιο 1997, συνεπάγεται την άμεση εφαρμογή της ευρωπαϊκής οδηγίας 79/409/ ΕΟΚ ((ΕΕ L 103 της 25.04.1979, σελ. 1. )). Η τροποποίηση αυτή συνίσταται στην εφαρμογή της εξαίρεσης Γ που προβλέπεται από την εν λόγω ευρωπαϊκή οδηγία στις περιπτώσεις του άρθρου 7 παράγραφος 4 της εν λόγω κοινοτικής ρύθμισης, δυνατότητα που προβλέπεται στο κείμενο αυτό για το κυνήγι πτηνών που επιστρέφουν στους τόπους από τους οποίους απεδήμησαν.

Η εξαίρεση αυτή θα ισχύει εφόσον υφίστανται απολύτως ελεγχόμενες συνθήκες και με τρόπο επιλεκτικό για μικρό αριθμό πτηνών και με συγκεκριμένους περιορισμούς προκειμένου να εξασφαλισθεί η διατήρηση των ειδών όπως αναφέρεται στις παραγράφους 2, 3 και 4 του άρθρου 9 της οδηγίας.

Επιπλέον, η εξαίρεση που προβλέπεται στην ισπανική νομοθετική διάταξη περί κυνηγίου είναι αυτή καθεαυτή πιο περιοριστική από την αντίστοιχη της ευρωπαϊκής οδηγίας. Πράγματι, το κοινοτικό κείμενο προβλέπει ότι η εξαίρεση μπορεί να ισχύσει για όλα τα είδη των πτηνών ενώ η τροποποίηση του ισπανικού νόμου περιορίζει την εξαίρεση αυτή για τα κυνηγετικά είδη και τα μη καταχωρημένα πτηνά. Επιπλέον ο ισπανικός νόμος είναι πιο περιοριστικός από την ευρωπαϊκή διάταξη όσον αφορά τους τόπους του κυνηγίου επιτρέποντας το κυνήγι μόνο στις περιοχές όπου τούτο ελάμβανε χώρα εκ παραδόσεως.

Ενόψει όλων των ανωτέρω, θεωρεί η Ευρωπαϊκή Επιτροπή ότι η οδηγία 79/409 εισάγει εξαιρέσεις στο άρθρο 7-4 για το κυνήγι πτηνών που επιστρέφουν στους τόπους από τους οποίους έχουν αποδημήσει; Είναι της άποψης η Επιτροπή ότι η εξαίρεση Γ της ως είρηται διάταξης ισχύει για τις περιπτώσεις του άρθρου 7-4; Πιστεύει η Επιτροπή ότι ένα κράτος μέλος μπορεί να εφαρμόσει την εξαίρεση που προβλέπεται όσον αφορά το άρθρο 7-4 της οδηγίας 79/409 μ 7εσω της αντίστοιχης νομοθετικής του διάταξης με όρους πιο περιοριστικούς από τους προβλεπόμενους την ίδια την κοινοτική οδηγία; Στο μέτρο που η τροποποίηση του ισπανικού νόμου 4/89 βαίνει προς την κατεύθυνση των όσων ανεφέρθησαν ανωτέρω, είναι της άποψης ότι η εισαγόμενη από τον ισπανικό νόμο εξαίρεση είναι σύμφωνη με τα προβλεπόμενα στην οδηγία 79/409;

Απάντηση της κας Bjerregaard εξ ονόματος της Επιτροπής (26 Νοεμβρίου 1997)

Το κείμενο της τροποποίησης του ισπανικού νόμου 4/1989 σχετικά με τη διατήρηση των ενδιαιτημάτων και της άγριας πανίδας και χλωρίδας, παρόλο που έχει ήδη εγκριθεί από το ισπανικό Κοινοβούλιο, δεν έχει ακόμη δημοσιευθεί στην Επίσημη Εφημερίδα (Boletin Oficial del Estado). Η εν λόγω δημοσίευση είναι απαραίτητη προκειμένου να τεθεί σε ισχύ το εν λόγω νομοθέτημα.

Η οδηγία του Συμβουλίου 79/409/ΕΟΚ της 2ας Απριλίου 1979 περί της διατηρήσεως των αγρίων πτηνών ορίζει στο άρθρο 1 ένα γενικό καθεστώς προστασίας των αγρίων πτηνών:

«1. Η παρούσα οδηγία αφορά στη διατήρηση όλων των ειδών πτηνών που ζουν εκ φύσεως σε άγρια κατάσταση στο ευρωπαϊκό έδαφος των κρατών μελών στο οποίο εφαρμόζεται η συνθήκη. Έχει αντικείμενο την προστασία, τη διαχείριση και τη ρύθμιση των ειδών αυτών και κανονίζει την εκμετάλλευσή τους.

2. Η παρούσα οδηγία εφαρμόζεται στα πτηνά, τα αυγά, τις φωλιές και τα ενδιαιτήματά τους. (...)».

Το εν λόγω καθεστώς προστασίας είναι αυστηρό όσον αφορά τα αποδημητικά πτηνά. Στο άρθρο 7 παράγραφος 4 της οδηγίας αναφέρεται:

«(...) Όταν πρόκειται για αποδημητικά είδη, μεριμνούν ιδιαίτερα ώστε τα είδη που υπόκεινται στη θηρευτική νομοθεσία να μη θηρεύονται κατά την περίοδο αναπαραγωγής και κατά την επιστροφή τους στον τόπο φωλεοποιήσεως. Τα κράτη μέλη διαβιβάζουν στην Επιτροπή όλες τις χρήσιμες πληροφορίες για την πρακτική εφαρμογή της θηρευτικής νομοθεσίας τους.»

Οι παρεκκλίσεις από το άρθρο 7 πρέπει να τηρούν τους όρους που αναφέρονται στο άρθρο 9 της οδηγίας.

Εάν ισχύσει τροποποίηση η οποία δεν βρίσκεται σε συμμόρφωση με τις διατάξεις της οδηγίας 79/409/ΕΟΚ, η Επιτροπή λαμβάνει τα κατάλληλα μέτρα ώστε να εξασφαλιστεί πλήρης συμμόρφωση με την ανωτέρω οδηγία.